b'\n_START_ARTICLE_\nBMW 132\n_START_SECTION_\nArendus ja tootmine\n_START_PARAGRAPH_\n1928. aastal alustas BMW litsentsi alusel Pratt & Whitney R-1690 Hornet \xc3\xb5hkjahutusega t\xc3\xa4htmootori seeriatootmist. BMW 132 oli sisuliselt Horneti meeterm\xc3\xb5\xc3\xb5dustikku viidud ja t\xc3\xa4iustatud versioon, mille tootmist BMW alustas 1933. aastal. Kuna mootor oli m\xc3\xb5\xc3\xb5tmetelt v\xc3\xa4ga l\xc3\xa4hedane Pratt & Whitney Horneti mootorile, siis kasutasid saksa lennukit\xc3\xb6\xc3\xb6sturid v\xc3\xb5imalust pakkuda oma lennukeid ekspordiks kas BMW v\xc3\xb5i Pratt & Whitney mootoritega. N\xc3\xa4iteks Junkers Ju 52 oli v\xc3\xb5imalik soovi korral emma-kumma mootoriga tellida. _NEWLINE_Mootorist oli tootmises mitu versiooni, tsiviilk\xc3\xa4ibes olnud mootorid olid karburaatoritega, Luftwaffe tarbeks toodeti alates 1937. aastast ka otsesissepritsega mootoreid. Teise maailmas\xc3\xb5ja puhkedes oli BMW 132 lahingulennukitel asendatud juba uuemate ja v\xc3\xb5imsamate mootoritega. Junkers Ju 52 tarbeks toodeti seda aga edasi kuni 1945. aastani. K\xc3\xb5igist versioonidest kokku toodeti \xc3\xbcle 21 000 BMW 132 mootori.'